Sérnefnd um stjórnarskrármál kom saman til fundar klukkan 08.15 undir formennsku Lúðvíks Bergvinssonar , Samfylkingu . Fundurinn stóð í rúma klukkustund og þá var gert hlé á honum fram að hádegishléi á þingstörfum . Þá var til viðbótar lögð fram tillaga til sátta um heildarendurskoðun stjórnarskrárinnar . Þá kvaddi Siv Friðleifsdóttir , sérnefndarmaður Framsóknarflokksins eftir brottför Valgerðar Sverrisdóttur , sér hljóðs og réðst á okkur sjálfstæðismenn af óvenjulegum ofsa og bar á okkur sakir , sem áttu ekki við nein rök að styðjast . Hún villti einnig um fyrir Össuri Skarphéðinssyni , utanríkisráðherra , og datt hann í þann pytt að trúa Siv . Þau héldu því fram , að við sjálfstæðismenn vildum ekki hafa ákvæði í stjórnarskrá um bann við að selja eða láta varanlega af hendi náttúruauðlindir , sem eru á hendi ríkisins , af því að þær eru ekki í einkaeign . Í tillögu okkar segir þvert á móti : „ Slíkar auðlindir má hvorki selja né láta varanlega af hendi . “ Meirihlutinn skirrist við að reyna að ná samkomulagi við okkur sjálfstæðismenn og tekur sér þess í stað fyrir hendur að snúa út úr tillögum okkar og afflytja , hann lætur sér sem sagt ekki nægja að slá á framrétta sáttahönd . Áður en umfjöllun í sérnefndinni lauk í fyrstu umræðu , vildum við sjálfstæðismenn , að nefndin tæki sér tíma til að ræða sáttaleið innan hennar , það myndi spara tíma við umræður í þingsalnum . Þá var sagt við okkur stutt og laggott : „ Tími sátta er liðinn . “ Nú er öllu því , sem við kynnum til sátta hafnað af hroka og með útúrsnúningi . Jóhanna Sigurðardóttir , forsætisráðherra , sagði í sjónvarpsfréttum í kvöld , að hún vonaði , að sjálfstæðismenn gæfu færi á atkvæðagreiðslu um stjórnarskrármálið á þingfundi á morgun . Ég átta mig ekki á því , hvernig henni dettur í hug , að við föllum frá rétti okkar til að halda áfram að ræða málið við aðra umræðu þess .